钦定古今图书集成/明伦汇编/官常典/第798卷 > 王宇
## 钦定古今图书集成/明伦汇编/官常典/第798卷 > 王宇

按《明外史》本传：“宇字仲宏，祥符人。童丱时，日记万言，
巡抚侍郎于谦奇之。登正统四年进士，授南京户部
主事。秩满当转郎中。吏部以宇才，特用为抚州知府。
为政简静，而锄强遏奸，凛不可犯，一府大治。天顺元
年，所司上其治行，诏赐诰命旌异。顷之，超擢山东右
布政使。明年，迁右副都御史，巡抚宣府。中官严顺、都”
督张林等令家人承纳刍粮。宇劾奏，都御史寇深为
解。帝切责深，寻命兼抚大同。石亨及从子彪骄恣，大
同其旧镇地，征索尤横。宇抗疏论其奸，乞寘之法。疏
虽不行，闻者敬惮。督饷郎中杨益不能备刍槁，为宇
所劾。户部庇之，宇并劾尚书沈固等，皆输罪。遭丧，起
复为大理卿，固辞，不许。宇刚介，所至有盛名。居大理，
平反为多。七年卒。